Úrad vlády SR						 Na rokovanie vlády SR
Sekcia hospodárskej politiky					 dňa  4.9.2002
									 k číslu: 5862, 5864
   a 5861/2002
									 k bodu: 7, 8 a 9

S t a n o v i s k o

k Správe o lesnom hospodárstve v Slovenskej  republike 2002
 k Správe o vodnom hospodárstve v Slovenskej republike 2002
a k Správe o poľnohospodárstve a potravinárstve v Slovenskej republike 2002

I.

	Správy predkladá minister pôdohospodárstva na základe Plánu práce vlády SR na rok 2002.

	Jadrom  predložených  materiálov  sú  súhrnné  správy  za  uvedené odvetvia, 
ku každej je priložené podrobné znenie príslušnej správy s prílohami. Hodnotenie vývoja a stavu ekonomiky, organizácie, legislatívy a účinnosti uplatnenia prijatých opatrení v jednotlivých odvetviach je uskutočnené najmä v medziročnom porovnaní dosiahnutých výsledkov v roku 2001 a v roku 2000. Na záver správ sú uvádzané orientačné potreby finančných prostriedkov na rok 2003 a navrhnuté zámery opatrení na riešenie aktuálnych problémov v príslušných odvetviach do roku 2003.

	Správa o lesnom hospodárstve v oblasti ekonomických výsledkov uvádza najmä, že v roku 2001 pri zvýšení celkových  výnosov  na 10,030 mld. Sk (z 9,682 mld. Sk v roku 2000) došlo k zlepšeniu hospodárskeho výsledku na 407 mil. Sk (zo 185 mil. Sk), pri dotáciach zo štátnych zdrojov 605 mil. Sk (predtým 572 mil. Sk). Pozitívny vplyv malo dosiahnutie vyšších odbytových cien surového dreva, medziročne  v priemere  o 8 %,  najmä  ihličnatého.  Pohľadávky  po lehote splatnosti 
u odberateľov dreva sa zvýšili (z 1,130 mld. Sk) na 1,181 mld. Sk, záväzky po lehote splatnosti lesníckych organizácií  poklesli (z 261 mil. Sk) na 185 mil. Sk. Lepšie hospodárske výsledky dosiahli podniky neštátnych lesov, organizácie štátnych lesov zabezpečovali pomerne viac mimoprodukčných funkcií lesa a činností nadväzujúcich na povinnosti  štátnej správy v celom lesnom hospodárstve.

	Správa o vodnom hospodárstve   uvádza čiastočné zlepšenie výsledkov hospodárenia  štátnych  podnikov  vo vodnom  hospodárstve.  Päť  podnikov  vodární 
a kanalizácií  pri medziročnom zvýšení výnosov  (zo 6,069 mld. Sk) na 6,520 mld. Sk znížilo stratu  v hospodárení (z - 146 mil. Sk) na - 22 mil. Sk. Podnik pre správu povodí  Slovenský vodohospodársky podnik  Banská Štiavnica  pri  poklese  výnosov 
(z 3,085 mld. Sk)   na  2,713  mld. Sk   dosiahol  zlepšenie  hospodárskeho  výsledku 
po zdanení (z 30 mil. Sk)  na 51 mil. Sk. Ostatné dva štátne podniky Hydroconsult Bratislava a najmä investorský podnik Vodohospodárska výstavba Bratislava (VVB),  pri medziročnom zvýšení výnosov (z  0,986 mld. Sk) na 1,477 mld. Sk, dosiahli zníženie straty v hospodárení (z - 3,276 mld. Sk) na  - 1,048 mld. Sk, k čomu pozitívne  prispela  úhrada  prevádzkových  potrieb  Vodného diela  Gabčkovo (VDG) 
vo výške   297 mil. Sk  zo  strany  člena  Združenia  Dunaj   Slovenských elektrární,  a.s. z tržieb za el. energiu vyrobenú na VDG, v nadväznosti na  prijaté uznesenie vlády SR č. 619 z 3.7.2001 k návrhu na riešenie usporiadania majetkových vzťahov na VDG.

	Správa o poľnohospodárstve a potravinárstve  prevažne pozitívne hodnotí dosiahnuté výsledky v agropotravinárskom sektore. V poľnohospodárstve  stúpli výnosy  (z 56,713 mld. Sk  v roku 2000) na  62,762 mld. Sk a po prvýkrát od roku 1990 sa dosiahol zisk, súhrnne vo výške 605 mil. Sk  (naposledy v roku 2000 bola strata  - 591 mil. Sk).  Podiel  počtu  ziskových   právnických   osôb   stúpol  (z 53 %) 
na  72 %, pričom zisk malo 68 % družstiev a 77 % obchodných spoločností. Zlepšenie hospodárskych výsledkov sa dosiahlo vo všetkých krajoch. Značný pozitívny vplyv mali osobitné subvencie štátu na zmiernenie dôsledkov mimoriadneho sucha poskytnuté v roku 2000 na založenie novej úrody v roku 2001.

	V potravinárskom priemysle v súhrne sa medziročne zvýšili výnosy (z 98,128 mld. Sk)   na 111,421 mld. Sk,  a  po viacročnej  stratovosti   (naposledy  v roku 2000 
vo výške  - 411 mil. Sk) sa dosiahol kladný hospodársky výsledok 113 mil. Sk. Výrazné medziročné zhoršenie výsledkov hospodárenia však zaznamenali podniky cukrovarníckeho (o - 492 mil. Sk) a hydinárskeho (o - 207 mil. Sk) priemyslu. Zvýšenú pozornosť si vyžaduje aj situácia v priemysle výroby nealkoholických nápojov a v obchode s nimi, kde pokračovala vysoká stratovosť (opäť presiahla 530 mil. Sk).

II.

	Vo vyhodnoteniach pripomienkového konania k jednotlivým správam sa uvádza   akceptovanie    vznesených    pripomienok     (k  agropotravinárskej   správe 
po uskutočnení  rozporového  konania  medzi  MP SR a  MF SR  11.7.2002).

III.

	Predložené "zelené správy" poskytujú prehľad o stave a aktuálnych problémoch  v rozvoji odvetví  lesného hospodárstva, vodného hospodárstva, poľnohospodárstva a potravinárstva   podľa charakteristík a údajov za rok 2001.

	Navrhnuté zámery opatrení  do roku 2003 v záverečných častiach správ  sú orientované na prípravu riešenia dôležitých okruhov problémov a potrieb v lesnom hospodárstve ( 9 ), vo vodnom hospodárstve  ( 13 ),  v poľnohospodárstve a potravinárstve  ( 51 ). V poslednej skupine by podľa nášho názoru mal byť dôraznejšie formulovaný zámer "Zintenzívniť realizáciu predvstupového programu SAPARD" napr. na znenie "Zabezpečiť úplné a efektívne využitie prostriedkov programu   SAPARD   v SR"   (vrátane  plnšieho  využitia  pracovísk  výskumu  a  VŠ 
na prípravu, naštartovanie a opakovanú aplikáciu kvalitných a  prijatých projektov).

	Správy prerokovala a zobrala na vedomie Rada hospodárskej a sociálnej dohody  26.7.2002.

	Porada ekonomických ministrov vlády SR 5.8.2002  zobrala na vedomie jednotlivé správy s pripomienkami a odporučila vláde SR upravené správy podľa pripomienok  prerokovať. Súčasne odporučila predkladateľovi zmeniť štruktúru materiálov na hlavnú časť o rozsahu  najviac 15 strán a prílohy, a ďalej

- v správe  o lesnom hospodárstve  vypustiť,  resp. prehodnotiť nevýstižné formulácie 
a  reagovať  na požiadavku  vyhodnotiť  efektívnosť  hospodárenia  v štátnych lesoch 
a  navrhnúť opatrenia  a odporúčania na jej zvýšenie,
- v  správe   o  vodnom  hospodárstve  zapracovať  pripomienky  FNM  SR,   MH  SR 
a  MPSVR  SR,
-  v správe o agropotravinárstve   obsahovú úpravu tak, aby sa stala vyváženejšou, dopracovať časť o potravinárstve, reagovať v správe na podnety a závery analýzy vypracovanej Svetovou bankou a upraviť zámery uvádzané v správe na základe reálnych možností.

	Možno konštatovať,  že uvedené  pripomienky  boli zohľadnené v úprave textu 
v predložených  správach.  Pritom  pre úplnosť  treba uviesť,  že  spôsob  reagovania  
v správe o agropotravinárstve na podnety a závery analýzy Svetovej banky vysvetľuje  MP SR  v závere  predkladacej správy  materiálu  o agropotravinárstve.

	Odporúčame vláde SR  prijať uznesenie k predloženým správam na základe výsledkov rozpravy k  správam na rokovaní vlády.

Bratislava 28.8.2002